Han var sønn av Henrik VIII og hans tredje kone Jane Seymour. Han var tredje monark av det unge Tudordynastiet på den engelske tronen. Året Edward fylte 10 år, døde hans far og han overtok makten i England og Irland. Ettersom han var mindreårig ble det opprettet et råd, først ledet av hans mors bror, Edward Seymour, hertugen av Somerset, som regjerte i hans sted, mens Edward bare hadde seremonielle oppgaver. Det var mange som konkurrerte om makten på denne tiden, og etter et heftig renkespill, ble John Dudley, Earl of Warwick, den nye lederen for rådet, mens Edward Seymour ble sendt i fengsel i Tower of London.